open-index/open-wikipedia-markdown huggingface dataset:
משפט הרשל-מקסוול

במתמטיקה, ובפרט בתורת ההסתברות, **משפט הרשל-מקסוול** הוא משפט הקובע כי משתנה מקרי רציף רב ממדי המקיים סימטריה לסיבוב ואי-תלות בין רכיביו הוא בהכרח משתנה מקרי המתפלג רב-נורמלית כאשר כל רכיביו בעלי אותה סטיית תקן.

משפט זה, ביחד עם משפט הגבול המרכזי וחוק המספרים הגדולים, מציגים את ייחודה של ההתפלגות הנורמלית על-פני התפלגויות אחרות. מעבר לכך, המשפט מאפשר אינטואיציה גאומטרית להופעתו של פאי בפונקציית צפיפות ההסתברות של ההתפלגות הנורמלית.

המשפט נוסח לראשונה במאמר של ג'ון הרשל משנת 1850, ונוסח שוב במאמר של ג'יימס קלרק מקסוול משנת 1860 כטענת עזר למאמר בנושא מערכות דינמיות של גז.

## נוסח המשפט
בהינתן מרחב הסתברות (\Omega,\mathcal{F},\mu), 2\le n\in \mathbb{N} ומשתנה מקרי רב ממדי \vec{X}=(X_1, X_2,\dots,X_n) המקיים את התנאים הבאים:

# כל המשתנים המקריים X_i רציפים.
# כל המשתנים המקריים X_i בלתי-תלויים זה בזה בזוגות.
# פונקציית צפיפות ההסתברות של \vec{X} סימטרית לסיבוב במרחב \mathbb{R}^n.

אזי כל המשתנים המקריים X_i שווי התפלגות, ובפרט כולם מתפלגים נורמלית עם ממוצע 0 ואותה סטיית תקן.

## הוכחה
### המקרה הדו-ממדי
מכיוון שהמשתנים המקריים X_1,X_2 רציפים, קיימות לשניהם פונקציות צפיפות הסתברות \rho_i:\mathbb{R}\to\mathbb{R} (i=1,2).

עבור \vec{X} ניתן לסמן פונקציית צפיפות הסתברות כוללת \rho:\mathbb{R}^2\to\mathbb{R}.

מכיוון ו-X_1,X_2 בלתי-תלויים מתקיים \rho(x,y)=\rho_1(x)\rho_2(y).

לכל (x,y)\in\mathbb{R}^2 קיימים r\ge 0 ו-0\le \theta \le 2\pi כך ש-x=r\cos\theta ו-y=r\sin\theta. בגלל תנאי הסימטריה מתקיים כי:

\begin{array}{lcl}\rho_1(x)\rho_2(y)=\rho(x,y)=\rho(r,0)=\rho_1(r)\rho_2(0)=\rho_1\left(\sqrt{x^2+y^2}\right)\rho_2(0) & (1)\end{array}

בגלל תנאי הנרמול על פונקציית צפיפות ההסתברות בהכרח מתקיים כי \rho_2(0)\ne 0 (אחרת האינטגרל של \rho על כל \mathbb{R}^2 היה מתאפס). באופן דומה ניתן להוכיח כי \rho_1(0)\ne 0. מטעמי סימטריה סיבובית:

\rho_1(x)\rho_2(0)=\rho(x,0)=\rho(0,x)=\rho_1(0)\rho_2(x)\implies\frac{\rho_1(x)}{\rho_1(0)}=\frac{\rho_2(x)}{\rho_2(0)}=:g(x)

כאשר g:\mathbb{R}\to\mathbb{R}. על ידי חילוק משוואה (1) ב-\rho_1(0)\rho_2(0) מתקבל:

g(x)g(y)=\frac{\rho_1(x)\rho_2(y)}{\rho_1(0)\rho_2(0)}=\frac{\rho_1\left(\sqrt{x^2+y^2}\right)}{\rho_1(0)}=g\left(\sqrt{x^2+y^2}\right)

זוהי משוואה פונקציונלית שפתרונה הוא מהצורה g(x)=e^{-ax^2} עבור a>0 כלשהו. על ידי הצבה, נרמול פונקציות ההסתברות והחלפת משתנים, מתקבל כי:

\rho_1(x)=\rho_2(x)=\frac{1}{\sigma\sqrt{2\pi}}e^{-\frac{x^2}{2\sigma^2}}

זוהי פונקציית צפיפות ההסתברות של התפלגות נורמלית עם ממוצע 0 וסטיית תקן \sigma, כרצוי. *מ.ש.ל.*

קיימת הוכחה נוספת למשפט המבוססת על חוק המספרים הגדולים.

### המקרה הכללי
בגלל שהסמטריה מתקיימת לכל סיבוב שהוא, היא מתקיימת בפרט לכל סיבוב בתת-מרחב דו-ממדי של \mathbb{R}^n. כלומר, לכל זוג משתנים מקריים X_i,X_j מתקיים תנאי המשפט הדו-ממדי, ולכן שתיהן מתפלגות נורמלית עם ממוצע 0 ואותה סטיית תקן. הדבר נכון לכל זוג משתנים מקריים, ולכן נכון לכל המשתנים המקריים במשפט.

## ראו גם
* התפלגות מקסוול-בולצמן
* התפלגות נורמלית
* משפט הגבול המרכזי
* חוק המספרים הגדולים

## קישורים חיצוניים
* 

## הערות שוליים

הרשל-מקסוול
הרשל-מקסוול
טכנולוגיה תפעולית

**טכנולוגיה תפעולית** (באנגלית: Operational technology – **OT**) היא הטכנולוגיה הכוללת חומרה ותוכנה המשולבים במכשירים ובמכונות ומשמשים לתפעול ציוד זה ולבקרה על פעולתו. 

המונח נוצר לשם הבחנה בין טכנולוגיה זו לטכנולוגיית המידע (IT). שתי הטכנולוגיות מבוססות על תוכנה, אך טכנולוגיית המידע עוסקת במידע, ללא השפעה ישירה על העצמים שבהם עוסק המידע, ואילו טכנולוגיה תפעולית עוסקת בתפעול של העצמים שהיא עוסקת בהם.

בחלק המקרים הטכנולוגיה התפעולית מבוססת על מחשב הפועל בנפרד מהמכשירים שעליהם הוא מפקח, ונתוני פעולתם מגיעים אליו בקו תקשורת, ובמקרים אחרים מדובר במערכת משובצת מחשב, שבה המחשב (ליתר דיוק, המעבד) הוא חלק אינטגרלי מהמערכת שהוא מפקח על פעילותה.

## דוגמאות לטכנולוגיה תפעולית
* בקר לוגי מיתכנת: התקן תעשייתי ממוחשב המיועד לאסוף מידע, לפתור לוגיקת בקרה ולשלוט בתהליכים
* SCADA: מערכות מחשב המשמשות לצורך פיקוח, שליטה ואיסוף נתונים בתעשייה.
* מערכת בקרה מבוזרת 
* CNC:  בקר ממוחשב המתוכנת לקבל קלט ב-G-code (שפת הוראות סטנדרטית בעולם התיב"מ) ולהניע לפיו כלי עיבוד שבבי, כגון כרסומת, מחרטה ומקדחה, או כלים לעיבוד אחר, כגון כיפוף פחים.
* מכשור מדעי (למשל אוסצילוסקופ דיגיטלי.
* מערכת בקרת תאורה 

## אבטחה
בהיותן מערכות מבוססות תוכנה, מערכות טכנולוגיה תפעולית חשופות לנוזקות, בפרט כאשר הן מחוברות לאינטרנט, אך גם כאשר הן פועלות ברשת פנימית. מקרה נודע של פגיעה מסוג זה הוא תולעת המחשב סטקסנט, שפגעה בשנת 2010 בתוכנית הגרעין האיראנית, באמצעות פגיעה במערכות בקרה תעשייתית מסוג SCADA ששלטו בצנטריפוגות במתקן העשרת האורניום בנתנז. להגנה מפני איומים אלה משמשות מערכות אבטחה המותאמות לסביבה זו. 

## קישורים חיצוניים
* עירית שפר, איומים וסיכונים בעולם ה-OT, באתר MedOne
* רפאל גולוב, מהם סיכוני OT בארגון, ואיך נדרש לבקר אותם?, לשכת המבקרים הפנימיים IIA ישראל, ספטמבר 2020

קטגוריה:מחשוב
קטגוריה:מערכות בקרה
SES (חברה)

**SES S.A.** היא חברת תקשורת שמספקת שירותי לוויין ללקוחות. החברה הוקמה בשנת 1985 על ידי ממשלת לוקסמבורג. היא נסחרת בבורסה לניירות ערך של לוקסמבורג וב-Euronext. נכון לשנת 2023 חברה מפעילה מעל ל-70 לוויינים במסלול גאוסטציונרי ומסלול לווייני בינוני. בשנת 2021 היא הייתה החברה עם רמת הכנסות הגבוהה בתחומה.

## היסטוריה
החברה הוקמה בשנת 1985 בשם Société Européenne des Satellites (SES) ביוזמת ממשלת לוקסמבורג. בשנת 1988 היא החלה להפעיל את הלוויין הראשון שלה Astra 1A. חברות של רופרט מרדוק היו בין הלקוחות הראשונים.

בשנת 1990 הלוויין שידר לכ-14 מיליון לקוחות. בשנת 1991 השתנה המצב החוקתי בגרמניה והשתחררה אפשרות להתקנת צלחות קליטה בבתים פרטיים. החברה נכנסה לשוק מתפתח זה. בשנת 1996 החלו שידורים דיגיטליים של ערוץ טלוויזיה צרפתי Canal+. בשנת 1998 החלו שידורים לשטח בריטניה. באותה שנה SES הונפקה בבורסה לניירות ערך.

בשנת 1999 הוחלט להרחיב את הפעילות מחוץ ליבשת אירופה ובוצע רכישה של 34% ממניות ספק AsiaSat. בהמשך בוצעו רכישות של 20% של ספק ברזילאי Star One ו-29% של ספק ארגנטינאי Nahuelsat.

בשנת 2001 בוצע רכישה של GE Americom ובעקבות כך החברה קיבלה נוכחות משמעותית באמריקה הצפונית. החברה החלה לפעול בשתי זרועות תפעוליות SES Astra ו-SES Americom שביחד הפעילו 41 לוויינים.

במהלך העשור הראשון של המאה ה-21 SES המשיכה בהתרחבות תוך רכישת שליטה בספקים מקומיים.

בשנת 2011 בוצע שינוי ארגוני פנימי והיא החלה לפעול תחת השם הנוכחי.

בשנת 2013 החלו שיגורים של לוויינים מסדרה O3B שמיועדים לתקשורת סלולרית, אינטרנט ואספקת שירותים לתעופה,  וממשל. הלוויינים פועלים במסלול לווייני בינוני. המערכת כוללת 20 לוויינים.

בשנת 2014 הופעל מרכז בקרה חדש בפרינסטון ולשליטתו הועברו כמחצית מצי הלוויינים. יתר הלוויינים המשיכו לעבוד תחת מרכז בקרה בלוקסמבורג.

בשנת 2020 SES החלה לפעיל רשת לוויינית Satmed eHealth לתמיכה במערכת הבריאות במדינות מתפתחות.

באוגוסט 2020 נחתם חוזה עם בואינג לבניית לוויינים מסדרה O3b mPOWER. שיגור לווייני הסדרה צפוי להסתיים בשנת 2024.

## רשימת לוויינים פעילים
במהלך השנים חברת SES שיגרה לוויינים ממספר סדרות:
* סדרת SES הופעלה במקור על ידי SES Americom. השיגור הראשון בוצע בשנת 2010. בסך הכול עד לשנת 2022 בוצעו 22 שיגורים.
* סדרת AMC הופעלה במקור על ידי GE Americom. השיגור הראשון בוצע בשנת 1996. בסך הכול עד לשנת 2008 בוצעו 21 שיגורים.
* סדרת ASTRA הופעלה במקור על ידי SES. השיגור הראשון בוצע בשנת 1988. בסך הכול עד לשנת 2014 בוצעו 27 שיגורים.
* סדרת NSS הופעלה במקור על ידי NSS שהייתה חברת בת של SES. השיגור הראשון בוצע בשנת 2002. בסך הכול עד לשנת 2009 בוצעו 14 שיגורים.
* סדרת OB3 ששישוגרים נמשכים גם כיום. השיגור הראשון בוצע בשנת 2013. בסך הכול עד לשנת 2023 בוצעו 24 שיגורים (כולל לוויינים מהדור השני).

בנוסף לכך החברה מפעילה לוויינים שבבעלות צד שלישי.

### לווייני SES

### לווייני AMC

### לווייני ASTRA

### לווייני NSS

### לווייני O3b

## קישורים חיצוניים

* נתוני לוויינים מסדרה SES

## הערות שוליים

קטגוריה:חברות תקשורת לווינית
קטגוריה:חברות הנסחרות ביותר מבורסה אחת
קטגוריה:חברות לוקסמבורגיות
חוליו פרס

**חוליו פרס** (בספרדית: **Julio Pérez**; 19 ביוני 1926 – 22 בספטמבר 2002) היה כדורגלן אורוגוואי, ששיחק בעמדת הקשר התקפי.

## ביוגרפיה
פרס, שנולד בשכונת לאוואלה שבמונטווידאו, התחיל את דרכו בקבוצת הנוער של ראסינג מונטווידאו בשנת 1944. שנה אחר כך המאמן לורנסו פרנדדס העלה אותו לקבוצה הבוגרת. פרס שיחק בעמדת החלוץ השמאלי ולבש את חולצה מספר 10. בשנת 1948 הושאל לריבר פלייט מונטווידאו ושיחק לראשונה בליגה האורוגוואית הבכירה. פרס שחוזקתו הייתה בכדרור הכדור, בילה את התקופה המוצלחת ביותר שלו במדי נסיונל בין השנים 1950–1957, עימה זכה ארבע פעמים בליגה האורוגוואית. הוא נאלץ לעבור אחריה לאינטרנסיונל הברזילאית על פי החלטת המאמן אונדינו ויירה, שם שיחק לתקופה קצרה עד ששב בשנת 1958 למונטווידאו עבור סוד אמריקה מליגת המשנה. את הקריירה סיים פרס ברוצ'ה בשנת 1963.

במדי נבחרת אורוגוואי ערך פרס 22 הופעות וכבש 9 שערים.הוא לקח חלק בזכייתה במונדיאל 1950 וכבש בניצחון 0–8 על בוליביה בסיבוב הראשון. אחר כך גם היווה חלק מסגל הנבחרת במונדיאל 1954, אם כי לא שותף כלל.

### מחוץ לכדורגל
פרס התגורר במשך כל חייו בשכונה לוואליה שבמונטווידאו. הוא נישא ב-26 באוגוסט 1950 לגלדיס קסטרו. לשניים שלושה ילדים; כריסטינה, חוליו ווילסון. פרס נפטר ב-22 בספטמבר 2002 ונקבר בבית הקברות דל בוצ’או. להלווייתו הגיעו מספר בולטים ובהם רוקה מספולי, אוסקר מיגס, אלברטו ספנסר והקטור נונייז.

## תארים
;נסיונל
*אליפות אורוגוואי (4): 1950, 1952, 1955, 1956
;נבחרת אורוגוואי
*גביע העולם: 1950

## קישורים חיצוניים

קטגוריה:כדורגלנים אורוגוואים
קטגוריה:קשרי כדורגל אורוגוואים
קטגוריה:כדורגלני נבחרת אורוגוואי
קטגוריה:כדורגלני נסיונל
קטגוריה:כדורגלני אינטרנסיונל
קטגוריה:כדורגלני מונדיאל 1950
קטגוריה:כדורגלני מונדיאל 1954
קטגוריה:ילידי 1926
קטגוריה:אורוגוואים שנפטרו ב-2002
טורפים אצנים

[ממוזער|שלושה [ברדלסים יוצאים למרדף אחרי טרף בנמיביה.]]
[ממוזער|[זהבניים|זהבן מהמין *Sphecotheres vieilloti* עט על חיפושית.]]
**טורפים אצנים** (באנגלית: Pursuit predation) הם בעלי חיים טורפים אשר משתמשים ביכולת מהירות גופם כדי לרדוף ולהכניע את טרפם, לעיתים קרובות לאחר מרדף הדדי. שיטה זו שונה מעט ממארב לטרף מאחר שהיא אקטיבית יותר, אם כי לא תמיד ישנם הבדלים ישירים בין השניים. כך למשל נמרים או טיגריסים יארבו לטרף בהמתנה ובעת המתאימה יתקפו בריצה ישירה לעברו והשפיריות ניזונות כציידות אורבות כזחלים אך כציידים אקטיביים בבגרותם. עם זאת האסטרטגיה להכרעת הטרף בשני המקרים שונה ואלה משפיעים לעיתים על המורפולוגיה וההעדפה האבולוציונית בצורת ציד ספציפית.

## התנהגות
חלק מהטורפים רודפים אחרי טרפם לבד ואחרים בקבוצות, כשחלקם צדים בדרך של התשה שמטרתו להתיש את הטרף במהלך המרדף, בהנחה שהטורף לא מגיע אל הטרף קודם לכן. המרדף מסתיים או בתפיסת הטרף והדבקתו או בוויתור של הטורף, לאחר התשתו או בריחה למפלט בטוח ממנו.

חלק מצורות המרדף אינם כוללים כלל טקטיקה או אסטרטגיה כללית במהלך המרדף והם מנצלים את האינסטינקט שלהם לרוץ לעבר הטרף, בעוד אחרים מוצלחים יותר מנצלים מגוון שיטות כדי להגיע ביעילות אל טרפם, שלעיתים מומחה בהתחמקות ובריחה לא פחות מהם. למעשה במרבית המקרים הנטרפים מנצחים את טורפיהם.

עדיין טורפים אלה יכולים להשתמש במספר טקטיקות להגברת הסיכוי לתפיסת הטרף: הם יכולים לארוב נמוך בהסוואה מהטרף ולחפש את המטרה הכי קלה שהם רואים אחריה לרדוף, לאחר מכן הם מזהים את הזמן המתאים לצאת מהמסתור במהירות גבוהה ולנסות לתפוס בלסתות או הטרפים את הטרף. טורפים יכולים להשתמש גם בהטעיה כדי להגיע לטרפם, כפי שזאבים טלואים משמיעים לעיתים קולות של ציפורים, המבלבלים את האנטילופות שהם צדים.

במקרים מסוימים הטורפים צריכים לחבור לטורפים נוספים גם כשלא מדובר בחיות חברתיות כדי לגבור יחדיו על הטרף. הדבר נראה בין השאר אצל ברדלסים, לוטרות, קויוטים ותנים. אפשרות שנייה שלהם הוא לחפש טרף חלופי קטן יותר, אשר מבנה גופם מספיק כדי לתפוס אותו ביעילות.

באופן כללי טורפים אצנים מפתחים זנב וגפיים חזקים וארוכים באופן לא פרופורציונלי לגופם וכן מתאימים לשיווי משקל במהלך המרדף. טורפים ימיים צריכים להיות חסונים ובעלי גפיים רחבות וזנבות ארוכים כדי לנוע ביעילות במים, בעוד ביבשה ובאוויר עדיף לטורף להיות קל יחסית, מה שיסייע לו להאיץ. רבים מטורפים אלה מפתחים גפיים חזקות וארוכות וחלקם גם בעלי יכולת ניתור חזקה. לעומתם מינים המתבססים על מארבים מנצלים יכולות להסוואה, פיתוי והתגנבות מוצלחת.

ציד במהירות ידוע בעיקר אצל מינים החיים בלהקות טבעיות, בין השאר אצל אריות, זאבים, זאבים טלואים, צבוע מנומר, שימפנזה מצוי, עקבי האריס, דולפינים, קטלנים, מספר כרישים ואצל צרעות ונמליים. כמו כן הוא נפוץ אצל מיני האדם.

קטגוריה:התנהגות טורפים
לאורה תרזה אלמה-טדמה

**לאורה תרזה אלמה-טדמה** (באנגלית: **Laura Theresa Alma-Tadema**;  16 באפריל 1852 – 15 באוגוסט 1909) הייתה ציירת בריטית שהמתמחתה בסצנות ביתיות וז'אנריות של נשים וילדים. 18 מציוריה הוצגו באקדמיה המלכותית לאמנויות. בעלה, סר לורנס אלמה-תדמה, היה גם הוא צייר.

## חיים
בתו של ד"ר  (שהיה אחיו של ד"ר ), היו לה שתי אחיות שהיו גם הן ציירות (אמילי למדה אצל , ואלן אצל פורד מדוקס בראון).

בביתו של מדוקס בראון פגש אותה אלמה-תדמה לראשונה בדצמבר 1869, כשהייתה בת 17 והוא בן 33. (אשתו הראשונה נפטרה במאי באותה שנה.) הוא התאהב בה ממבט ראשון, ובחלקו הייתה זו נוכחותה בלונדון שהשפיעה עליו לעבור דירה באנגליה ולא למקום אחר כאשר נאלץ לעזוב את היבשת בעקבות פרוץ מלחמת צרפת-פרוסיה בשנת יולי 1870.

בהגיעו ללונדון בתחילת ספטמבר 1870 עם בנותיו הקטנות ואחותו, אלמה-תדמה לא בזבז זמן ביצירת קשר עם אפס, ונקבע שהוא יעביר לה שיעורי ציור. במהלך אחד מאלה, הוא הציע נישואין. מכיוון שהיה אז בן שלושים וארבע ולאורה הייתה רק בת שמונה עשרה, אביה התנגד בתחילה לרעיון. לבסוף הסכים ד"ר אפס בתנאי שהם ימתינו עד שיכירו זה את זה טוב יותר. הם נישאו ביולי 1871, אף שנישואים שניים אלה התבררו כחסרי ילדים, הם גם התגלו כעמידים ומאושרים, כאשר לורה פעלה כאם חורגת לבנות בעלה מנישואיו הראשונים.
ממוזער|ליד הדלת, 1898
הסלון של פריז ב-1873 העניק לאלמה-תדמה את הצלחתה הראשונה בציור, ובשנת 1878, בתערוכה הבינלאומית של פריז, היא הייתה אחת משתי האמניות האנגליות היחידות שהציגו. התצוגות האחרות שלה כללו את האקדמיה המלכותית (מ-1873), את גלריית גרוסוונור בלונדון. אלמה-תדמה הציגה את עבודותיה בארמון האמנויות היפות בתערוכה העולמית של קולומביה ב-1893 בשיקגו, אילינוי. היא גם עבדה מדי פעם כמאיירת, במיוחד עבור The English Illustrated Magazine, והייתה ידועה כמארחת במגוריהם בלונדון בריג'נטס פארק ולאחר מכן בגרוב אנד רואד.

אלמה-תדמה נפטרה ב-15 באוגוסט 1909; בעיתון "טיימס" שהודפס יומיים לאחר מכן נכתבו הנסיבות שהובילו למותה:

ליידי אלמה-תדמה בילתה את החודשים יוני ויולי בבית חולים בגרמניה, ממנו חזרה לפני מספר ימים במצב חלש מאוד. הומלץ לה לעזוב את העיר מיד, והיא נכנסה למוסד ב. כאן מחלתה קיבלה לפתע תפנית קריטית ביום שישי האחרון והיא נפטרה ללא כאב לאחר חוסר הכרה של שעות רבות בליל יום ראשון.

בשנה שלאחר מכן התקיימה תערוכת זיכרון לעבודותיה באגודה לאמנות יפה.

### סגנון
אלמה-תדמה התמחתה בסצנות ביתיות וז'אנריות סנטימנטליות ביותר של נשים וילדים, לעיתים קרובות במסגרות ובסגנון ההולנדי של המאה ה-17, כמו "התחלה של אהבה", "סבבה", "מזמור", "ליד הדלת" ו"שמש". היא ציירה כמה נושאים ונופים קלאסיים הדומים לאלו של בעלה, אבל באופן כללי הושפעה בעיקר מאמנות הולנדית של המאה ה-17, שהייתה הרבה פחות מאופקת ביצירתה משלו. היא למדה את יצירותיהם של ורמיר ודה הוך בביקורים בארצות השפלה. אלמה-תדמה, כמו בעלה, מנה את עבודתה באופן כרונולוגי בכך שמספרה אותם.

## קישורים חיצוניים

* 

## הערות שוליים

קטגוריה:ציירות בריטיות
קטגוריה:ילידות 1852
קטגוריה:בריטים שנולדו ב-1852
קטגוריה:נפטרות ב-1909
קטגוריה:בריטים שנפטרו ב-1909
אלכסנדר ווצ'נוביץ'

**אלכסנדר ווצ'נוביץ**' (בגרמנית: **Aleksandar Vucenovic**; נולד ב-10 באוקטובר 1997 בסנקט פלטן שבאוסטריה) הוא כדורגלן אוסטרי-סרבי המשחק בעמדת החלוץ בקבוצת אנוסיס נאון פאראלימני מליגת העל הקפריסאית.

## קריירת מועדונים
ווצ'נוביץ' גדל במחלקות הנוער של וילהלמסבורג וסנקט פלטן. בשנת 2015 החל לשחק בקבוצת המילואים של סנקט פלטן. ב-25 במאי 2017 ערך את הופעת הבכורה שלו בקבוצה הראשונה של המועדון, בתיקו 1-1 נגד וולפסברג במסגרת המחזור ה-35 בבונדסליגה האוסטרית לעונת . בסך הכל ערך 16 הופעות ליגה במדי המועדון, בהן הבקיע שער אחד.

ב-20 בפברואר 2020 חתם ווצ'נוביץ' בסרד מליגת העל הסלובקית. הוא ערך שש הופעות ליגה במדי המועדון.

ב-25 במרץ 2021 חתם ווצ'נוביץ' בהאקה מליגת העל הפינית. הוא ערך 19 הופעות ליגה במדי המועדון, בהן הבקיע חמישה שערים.

ב-31 בינואר 2022 חתם ווצ'נוביץ' על עד לתום עונת  בז'לייזניצ'אר סרייבו מליגת העל של בוסניה והרצגובינה.

ב-22 באוגוסט 2022 חתם ווצ'נוביץ' באנוסיס נאון פאראלימני מליגת העל הקפריסאית.

## קישורים חיצוניים

## הערות שוליים

קטגוריה:כדורגלנים אוסטרים
קטגוריה:חלוצי כדורגל אוסטרים
קטגוריה:כדורגלנים סרבים
קטגוריה:חלוצי כדורגל סרבים
קטגוריה:כדורגלני סנקט פלטן
קטגוריה:כדורגלני ז'לייזניצ'אר סראייבו
קטגוריה:כדורגלני אנוסיס נאון פאראלימני
קטגוריה:אוסטרים שנולדו ב-1997
קטגוריה:סרבים שנולדו ב-1997
פים פם פה

**פים פם פה** היא קלטת ילדים רבת מכר, שהופקה על ידי "MCI" ויצאה בשנת 1999 על גבי קלטות וידאו.

בפברואר 2002 הקלטת יצאה ב-DVD, ובהמשך עובדה להצגת ילדים. כמו כן שיריה יצאו לאור באלבום פסקול.

בעקבות הצלחת הקלטת, באוגוסט 2002 יצאה לאור הפקת המשך בשם "**פים פם פה - בארמון הקסמים**" ושירי הקלטות שודרו בערוצים "הופ!", "לולי" ו"הופ ילדות ישראלית".

בשנת 2025 עובדה למחזמר שבוימה על ידי מיכל אמדורסקי ובספטמבר טוביה צפיר מצטרף לצוות המחזמר.

## תקציר העלילה
קבוצת ילדים משחקים בכדור, והכדור עף אל עבר גנו של הענק המסתורי פים פם עליו מסופר כי הוא מסוכן. הילדים נכנסים לגן ומגלים במהרה כי פים פם הוא למעשה ענק טוב לב. פים פם מזמין את הילדים להישאר לשחק בגנו, ומשעשע אותם בשירים וסיפורים על אגדות מפורסמות עד בוא הערב.

בסרט "פים פם פה - בארמון הקסמים" סופי הנסיכה, יוגב הנסיך ושושה המכשפופה מטיילים בין שירי האגדות ולומדים מהי חברות אמיתית.

## הדמויות והשחקנים
### פים פם פה
* טוביה צפיר - פים פם הענק
* סופי צדקה - היפהפייה הנרדמת
* נורית הירש - פיה
* מיכל חזון - הפיה הרעה
* כליל חורש פרחי דקל - ילדה
* חן קורן - ילד
* רן בוקסנבאום - ילד
* לירון כרקוקלי - ילדה

### פים פם פה - בארמון הקסמים
* סופי צדקה - סופי הנסיכה
* זיו מאיר - הנסיך יוגב
* אלונה טל - שושה המכשפופה

## השירים בסרט
### השירים בסרט - פים פם פה
# שיר פתיחה (הענק וגנו)
# עלי באבא
# היפהפייה הנרדמת
# החתול במגפיים
# עליסה בארץ הפלאות
# הדייג ודג הזהב
# כיפה אדומה
# זהבה ושלושת הדובים
# שלגיה ושבעת הגמדים
# פינוקיו
# נסיך צפרדע
# סינדרלה
# בגדי המלך החדשים
# פיטר פן
# מחרוזת סיום
# שיר סיום (הענק וגנו)

### השירים בסרט - פים פם פה - בארמון הקסמים

# שיר פתיחה (הענק וגנו)
# גוליבר
# מגדלית
# עמי ותמי
# הזמיר ומלך סין
# בת הים הקטנה
# טרזן
# אצבעונית
# אלאדין
# בת הטוחן
# החלילן מהמלין
# הסנדלר והגמדים
# הברווזון המכוער
# היפה והחיה
# מרי פופינס

## ההצגה
הקלטת עובדה בשנת 2000 להצגה לילדים בהפקת מילשטיין הפקות שכתבה מיכל חזון, הלחינה נורית הירש, ביים ישראל גוריון, ושיחקו בה:
* איתן גרין/אורי הוכמן/איציק לילך/מתן קליגר/שרון צור - פים פם הענק/אבא דוב
* צאלה אחרק/נירית אהרוני - גמד/דובון
* שרון מלכי-שמש - שלגיה/פיה/אמא דובה
* דנה אברהם-סמו/עדי גילת/אסנת גבאי/אורן זגמן - הילד בן
בצוות ההפקה היו אמונים **אלה קולסניק** על עיצוב התלבושות ו**סרגיי בר ברזין** על עיצוב התפאורה. 

## קישורים חיצוניים
* 
* ההצגה "פים פם פה" באתר "הבמה"
* ההצגה "פים פם פה" באתר קינדרלנד

## הערות שוליים

קטגוריה:קלטות ילדים ישראליות
קטגוריה:יצירות משנת 1999
קטגוריה:MCI: קלטות
קטגוריה:נורית הירש
גאונה כהן

**גאונה (גניה) כהן** (17 באוגוסט 1914, וילנה, ליטא – 1991, תל אביב, ישראל) הייתה מחנכת, סופרת, ומורה לדקדוק עברי ישראלית, ילידת ליטא.

## ביוגרפיה
גניה כהן נולדה לליפא כהן, ולפרל בתו של מיכאל גרשון סגל, ממשפחת המשורר י. ל. גורדון. היא למדה בגמנסיה העברית "תרבות" והייתה חברה בתנועת "השומר הצעיר" בווילנה.

בשנת 1935, בגיל 21, עלתה לארץ ישראל. בשנים הראשונות לחייה בישראל עבדה בחקלאות ובמשק הפועלות בחדרה. בהמשך עברה להוראה בקיבוצים ובמחנות העולים. בתחילת דרכה היא נהגה ללמד את השפה העברית על ידי חקלאות לילדי העולים. היא יסדה משתלות לגידול ירקות בערים, טיפלה בהקמת גינות ירק על יד בתים, הקימה גינות ירק בצה"ל תוך כדי הרצאות במחלקת התרבות של הצבא, הגישה תוכניות להצעותיה בחקלאות לשרים האחראים לחקלאות במדינת ישראל ועוד.

היא נהגה לפרסם סיפורים ומאמרים בעיתונים: דבר, על משמר, בשער, מסלול ופרוזדור. ובעיתונים מקומיים ביידיש: "נייוועלט", "לעצטע נייעס" ו"אגרת לעולה". בנוסף עבדה כעיתונאית ב"עם וספר" בעריכתו של עבר הדני. היא פרסמה בירחון זה – של הברית העברית העולמית, מאמרים במדור האישה בספרות. נשלחה כעיתונאית מטעם ירחון זה לקונגרס הציוני העולמי. בנוסף פרסמה בעיתונים האידיים בחו"ל: "דער אמריקאנער" (ניו יורק), "קענעדער אדלער" (מונטריאול), "קענעדער נייעס", "אידלשער זשורנאל" (טורונטו), "שפיגל" (בואנוס איירס), "אפריקאנער אידישע צייטונג" (יוהנסבורג), "ליטערארישע העפטען" (קליפורניה) ואחרים.

ב-1948 מסותיה קובצו בספר: "אמרים והגיגים" (חלק תורגם ונדפס בעיתונות באידיש). שיצא לאור בהוצאת "שניר" בתל אביב.

ב-1956 יצא לאור ספרה "הגיונות" – המכיל הגיגים על החיים. הספר חולק ל-12 פרקים העוסקים בהתנהגות אתית לתפיסתה: בין אדם לאדם, עבודה, אושר, אמת, דאגה למולדת, חיים, ספרות, יצירה, מחשבה וחינוך למבוגר, אמונה בכח האדם. הספר זכה לביקורת לשבח בארץ ובחו"ל.

בשנות השישים הייתה חברה בוועדה להגנת הדייר בארגון הגנת הדייר בתל אביב.

בהמשך חייה המשיכה לעסוק בהוראת העברית. היא הוציאה שלוש חוברות במטרה ללמד דקדוק וכתיב, בצורה פשוטה ונהירה: ב-1964 יצאה לאור בהוצאת הד החינוך חוברת כללי כתיב של האותיות הגרוניות והמסופקות. ב-1971 יצאה לאור חוברת לימוד דקדוק וכתיב של אותיות השמש. ב-1976 יצאה לאור בהוצאת הד חינוך, חוברת בה עסקה בדקדוק וניקוד פעלים. ב-1977 תורגמה החוברת האחרונה לרוסית.

גרה בתל אביב. נפטרה בשנת 1991 ונקברה בבית העלמין ירקון.

## חיים אישיים
ב-1938 נישאה ליעקב ברזילי (1896–1958). לשניים היו שני ילדים: אלונה וחובב ברזילי.

ב-1958 נישאה בשנית לאהרליך יעקב בן צבי.

## ספריה
* 1948 – אמרים והגיגים, הוצאת שניר
* 1956 – הגיונות, הוצאת שניר
* 1964 – כללי כתיב לאותיות הדומות בהגוין, הוצאת הד החינוך
* 1971 – דקדוק וכתיב בתכנות אותיות השמש, הוצאת הד החינוך
* 1976 – דקדוק ללא נטיות כתיב: אותיות השמוש ונקודן בעריכתו של זאב אגרת, הוצאת הד חינוך; תרגמה לרוסית: רבקה פלד

## קישורים חיצוניים

* 
* גאונה כהן, דברים לזכר אילה (הינדה) קגן חברתה, על המשמר, 25 אוקטובר 1964⁩

## הערות שוליים

קטגוריה:סופרות ישראליות
קטגוריה:בוגרות השומר הצעיר
קטגוריה:בוגרי השומר הצעיר
קטגוריה:נשים הקבורות בבית הקברות ירקון
קטגוריה:ישראליות שנולדו ב-1914
קטגוריה:ישראלים שנולדו ב-1914
קטגוריה:ישראליות שנפטרו ב-1991
קטגוריה:ישראלים שנפטרו ב-1991
אליפות CONCACAF 1981

**אליפות CONCACAF 1981** נערכה בין ה-1 בנובמבר ל-22 בנובמבר 1981, והייתה המהדורה ה-8 של אליפות צפון אמריקה בכדורגל. הטורניר שימש גם כמוקדמות למונדיאל 1982. הונדורס זכתה באליפות בפעם הראשונה בתולדותיה והעפילה למונדיאל הראשון בתולדותיה. אל סלוודור העפילה למונדיאל בפעם השנייה בתולדותיה.

## בית הגמר

קטגוריה:תחרויות כדורגל ב-1981
קטגוריה:אליפות CONCACAF
ארנה סיהבו

**ארנה סיהבו** (בפינית: **Aarne Sihvo**; 22 בנובמבר 1889 – 12 ביוני 1963) היה גנרל פיני שהשתתף במלחמת האזרחים הפינית, מלחמת החורף ומלחמת ההמשך. כיהן שתי קדנציות כמפקד העליון של הצבא הפיני.

## ביוגרפיה
סיהבו נולד ב-22 בנובמבר 1889 בווירולהטי שהשתייכה אז לאימפריה הרוסית. ב-1910 הוא סיים את לימודיו התיכוניים והחל ללמוד מתמטיקה ופיזיקה באוניברסיטת הלסינקי. ב-1914 הוא הצטרף לתנועת יגר - ארגון של צעירים פינים שהתנגדו לשלטון הרוסי. במהלך מלחמת העולם הראשונה הוא עבר את הגבול לגרמניה והתגייס לצבא הקיסרי הגרמני. בנובמבר 1915 הוא חזר לפינלנד כדי לגייס חברים נוספים בתנועת היגר לצבא הגרמני. במאי 1916 הוא חזר לגרמניה ולחם בחזית המזרחית. בתחילת 1918 הכריזה פינלנד על עצמאות, וכמעט מיד פרצה בה מלחמת אזרחים בין הצבא הלבן שנתמך בידי הגרמנים, לצבא האדום שנתמך בידי הסובייטים. סיהבו התגייס למשמר הלבן ופיקד על כוחות במהלך המלחמה. לאחר המלחמה הוא מונה למפקד הדיוויזיה ה-3.

סיהבו לא הסתדר בצבא הפיני החדש. מרבית קציני הצבא הפיני היו בעלי אוריינטציה גרמנית חזקה, ותמכו בהפיכתה של פינלנד לממלכה וסאלית של הקיסרות הגרמנית. סיהבו לעומת זאת, תמך ברפובליקה פינית דמוקרטית ועצמאית. ב-1919 הוא נבחר כחבר הפרלמנט הפיני מטעם המפלגה הפרוגרסיבית הלאומית. ב-1920 הוא פרש מהפרלמנט וחזר לצבא. הוא נשלח כנספח צבאי לצרפת ושווייץ. ב-1921 הוא חזר לפינלנד ומילא תפקידי ניהול בכירים. ב-1923 הוא מונה למפקד האקדמיה הצבאית. ב-1925 הוא נשלח לאיטליה כראש משלחת קצינים פינים לאקדמיה הצבאית האיטלקית. ב-21 במאי הוא חזר לפינלנד ומונה לממלא מקום המפקד העליון של הצבא הפיני. ב-1928 המינוי שלו הפך לקבוע. הוא כיהן בתפקיד עד תחילת 1933. לאחר מכן שימש כמפקח הכללי של הצבא עד 1938, אז מונה למפקד ההגנה האזרחית. הוא שימש כמפקד ההגנה האזרחית במהלך מלחמת החורף כנגד הסובייטים. ב-1941 הוא עבר לשמש כמפקד הגנת הנ"מ של צבא פינלנד ופיקד עליה במהלך מלחמת ההמשך.

ב-3 ביוני 1946 הוא מונה לקדנציה נוספת בתפקיד מפקד הצבא הפיני, ועזר לשקם אותו לאחר המלחמה. הוא סיים את תפקידו ב-31 במאי 1953 ופרש מהצבא. הוא נפטר בהלסינקי ב-12 ביוני 1963.

## קישורים חיצוניים

* ארנה סיהבו באתר הגנרלים של מלחמת העולם השנייה
* 

קטגוריה:ראש ההגנה (פינלנד)
קטגוריה:גנרלים פינים
קטגוריה:אנשי צבא פינים במלחמת העולם השנייה
קטגוריה:אנשי צבא גרמנים במלחמת העולם הראשונה
קטגוריה:מעוטרי צלב הברזל
קטגוריה:מלחמת החורף: אישים
קטגוריה:ילידי 1889
קטגוריה:נפטרים ב-1963
ניקולאס סמאיואה

**ניקולאס סמאיואה פאצ'קו** (בספרדית: **Nicolás Samayoa Pacheco**; נולד ב-2 באוגוסט 1995 בגואטמלה סיטי שבגואטמלה) הוא כדורגלן גואטמלי המשחק בעמדת הבלם בקבוצת פוליטכניקה יאשי מליגת העל הרומנית ובנבחרת גוואטמלה.

## קריירת מועדונים
סמאיואה החל את הקריירה המקצוענית שלו בניו אינגלנד רבולושן מה-MLS, במדיה ערך הופעה אחת במסגרת גביע ארצות הברית הפתוח.

ב-11 ביוני 2018 הושאל ללאס וגאס לייטס מה-USL, במדיה ערך שתי הופעות ליגה.

ב-1 בינואר 2019 חתם סמאיואה בקומוניקסיונאס מליגת העל הגואטמלית.

## קריירה בינלאומית
ב-15 בנובמבר 2018 ערך סמאיואה את הופעת הבכורה שלו בנבחרת גואטמלה, בהפסד 7-0 לנבחרת ישראל במשחק ידידות. ב-27 במרץ 2023 הבקיע את שער הבכורה שלו בנבחרת, בניצחון 4-0 על נבחרת גיאנה הצרפתית במסגרת ליגת האומות של CONCACAF לעונת .

נכלל בסגל הנבחרת לטורניר גביע הזהב 2023.

## תארים
;קומוניקסיונאס
* ליגת CONCACAF  (1): 2021
* ליגת העל הגואטמלית (1): קלאוסורה 2022

## קישורים חיצוניים

## הערות שוליים

קטגוריה:כדורגלנים גואטמלים
קטגוריה:בלמי כדורגל גואטמלים
קטגוריה:כדורגלני ניו אינגלנד רבולושן
קטגוריה:כדורגלני פוליטכניקה יאשי
קטגוריה:כדורגלני נבחרת גואטמלה
קטגוריה:כדורגלני גביע הזהב 2023
קטגוריה:כדורגלני גביע הזהב 2025
קטגוריה:ספורטאים זרים בארצות הברית
קטגוריה:ספורטאים זרים ברומניה
קטגוריה:גואטמלים שנולדו ב-1995
דיטאג'י קמבונדג'י

**דיטאג'י קמבונדג'י** (באנגלית: **Ditaji Kambundji**; נולדה ב-20 במאי 2002) היא אתלטית שווייצרית, אלופת עולם (טוקיו 2025), סגנית אלופת אירופה (רומא 2024) וזוכת מדליית ארד באליפות אירופה (מינכן 2022) בריצת 100 מטר משוכות. אלופת אירופה באולם (איסטנבול 2023) בריצת 60 מטר משוכות.

## ביוגרפיה
קמבונדג'י נולדה בברן שבשווייץ לאם שווייצרית ולאבא קונגולזי. אחותה הגדולה, מוג'ינגה קמבונדג'י, היא אצנית שווייצרית למרחקים קצרים.

### 2021
באליפות אירופה באולם שנערכה בטורון שבפולין בשנת 2021 סיימה במקום 11 בשלב חצי הגמר בריצת 60 מטר משוכות בתוצאה של 8.07 שניות.

באליפות אירופה עד גיל 20 שנערכה באותה שנה בטאלין שבאסטוניה זכתה במדליית זהב בריצת 100 מטר משוכות בתוצאה של 13.03 שניות.

באולימפיאדת טוקיו היא סיימה במקום 33 בריצת 100 מטר משוכות בתוצאה של 13.17 שניות.

באליפות העולם עד גיל 20 שנערכה בניירובי שבקניה העפילה לגמר ריצת 100 מטר משוכות, אך לא זינקה לאחר שנפסלה.

### 2022
באליפות העולם שנערכה בשנת 2022 ביוג'ין שבאורגון, ארצות הברית סיימה במקום 13 בשלב חצי הגמר בריצת 100 מטר משוכות בשיא אישי חדש של 12.70 שניות.

#### מדליית ארד באליפות אירופה
באליפות אירופה שנערכה בהמשך השנה במינכן שבגרמניה זכתה במדליית ארד בריצת 100 מטר משוכות בתוצאה של 12.74 שניות, אחרי פיה סקז'ישובסקה מפולין (12.53 שניות) ולוקה קוזאק מהונגריה (12.69 שניות).

### 2023
#### מדליית ארד באליפות אירופה באולם
באליפות אירופה באולם שנערכה בשנת 2023 באיסטנבול שבטורקיה זכתה במדליית ארד בריצת 60 מטר משוכות בתוצאה של 7.91 שניות, אחרי ריטה הורסקה מפינלנד (7.79 שניות) ונאדין ויסר מהולנד (7.84 שניות).

### 2024
#### סגנית אלופת אירופה
באליפות אירופה שנערכה ברומא, איטליה ביוני 2024 היא זכתה במדליית כסף בריצת 100 מטר משוכות בשיא לאומי חדש של 12.40 שניות, אחרי סירנה סמבה-מאיילה מצרפת (12.31 שניות) ופיה סקז'ישובסקה (12.42 שניות).

באולימפיאדת פריז שנערכה באוגוסט סיימה במקום 14 בריצת 100 מטר משוכות בתוצאה של 12.68 שניות.

### 2025
#### אלופת אירופה באולם
באליפות אירופה באולם שנערכה באפלדורן שבהולנד במרץ זכתה במדליית זהב בריצת 60 מטר משוכות בשיא אירופה ושיא אליפות חדשים של 7.67 שניות, לפני נאדין ויסר מהולנד (7.72 מטר) ופיה סקז'ישובסקה (7.83 שניות).

#### אלופת עולם
באליפות העולם שנערכה בטוקיו, יפן ב-15 בספטמבר היא זכתה במדליית זהב בריצת 100 מטר משוכות בשיא לאומי חדש של 12.24 שניות, לפני טובי אמוסן מניגריה (12.29 שניות) וגרייס סטארק מארצות הברית (12.34 שניות), תוצאה שמיקמה אותה כאתלטית התשיעית בטיבה בכל הזמנים.

## שיאים אישיים
### אצטדיון
* ריצת 60 מטר משוכות: 7.67 שניות (2025), **שיא אירופה** 
* ריצת 100 מטר: 11.47 שניות (2022) 
* ריצת 100 מטר משוכות: 12.24 שניות (2025), שיא שווייץ

## קישורים חיצוניים

קטגוריה:אצניות
קטגוריה:אתלטיות שווייצריות
קטגוריה:אלופות אירופה באתלטיקה
קטגוריה:אלופות עולם באתלטיקה
קטגוריה:אתלטיות באולימפיאדת טוקיו (2020)
קטגוריה:רצות באולימפיאדת טוקיו (2020)
קטגוריה:אתלטיות באולימפיאדת פריז (2024)
קטגוריה:ילידות 2002
קטגוריה:שווייצרים שנולדו ב-2002
אדמה בוערת (סרט ישראלי)

**אדמה בוערת** הוא סרט קולנוע ישראלי מסוגת דרמת מתח, המבוים על ידי הבמאי לירן שטרית ועוסק בנושא נוער הגבעות בישראל.

הסרט עלה לאקרנים ב-8 בספטמבר 2022. בין משתתפי הסרט: אסף הרץ, יעל לבנטל, נתי רביץ, ריקי בליך ועוד.

## תקציר העלילה
העלילה מתרחשת בשנת 2001, בעיצומה של האינתיפאדה השנייה. יאיר קגן הוא נער חיפאי שרישום פלילי עלול לפגוע בסיכויי גיוסו. הוא מתמודד עם יחסים קשים ומורכבים עם אימו שעוסקת בזנות. יאיר נמצא תחת פיקוחו של קצין מבחן לאחר שתקף את אחד מלקוחותיה של אמו. בהמשך, יאיר מחליט לברוח מהבית ומגיע לעומק השומרון. הוא מוצא את עצמו לבד ומתחבר עם חבורת נערי גבעות שהקימו לעצמם מאחז והפכו אותו לביתם. עם עובר הזמן נשאב יאיר אל תוך חווית האחווה של חבריו החדשים ואף מצטרף למשימות האלימות שלהם נגד התושבים הפלסטינים באזור. במקביל הוא מועסק על ידי בעלת כרם מקומי. הוא נקרע בין נאמנותו לחבורה המגוננת לבין חלומות על עתיד טוב יותר. הדברים מסתבכים לאחר שמקרה אלימות קשה מעורר את תשומת לבם של שירותי הביטחון, ומאיימים על החירות האישית שלו.

## צוות השחקנים

## הפקת הסרט
לצורך עשיית הסרט שטרית שהה ביצהר כשבוע ימים כדי לחוות את שגרת יומם של נערי הגבעות.

צילומי הסרט החלו ב-13 בנובמבר 2020. ההפקה צולמה בשיאה של מגפת הקורונה במשך כחודשיים, בלוקיישנים רבים ברחבי הארץ ובהשתתפותם של יותר מ-200 ניצבים.

## פסקול הסרט
הסרט מלווה במוזיקה דרמטית מקורית שנכתבה על ידי עומרי להב. הפסקול הוקלט בהונגריה, על ידי תזמורת הקולנוע של בודפשט עם עשרות נגנים.

## ביקורות
הסרט זכה לביקורות חיוביות.

הכתבים והמבקרים אלדד בק, גואל פינטו, שמוליק דובדבני, אבנר שביט ועוד פרגנו על הבימוי, תצוגות המשחק, הצילום וחשיבות הסרט.

## קישורים חיצוניים

קטגוריה:סרטים ישראליים משנת 2022
ארנסט שולץ

**ארנסט לודוויג עמנואל שולץ** (בדנית: **Ernst Ludvig Emanuel Schultz**; 15 במאי 1879 – 20 ביוני 1906) היה אתלט דני, זוכה מדליית ארד אולימפית (פריז 1900) בריצת 400 מטר.

## ביוגרפיה
### 1900
#### מדליית ארד אולימפית
באולימפיאדת פריז שנערכה בשנת 1900 שפריז שבצרפת זכה שולץ במדליית ארד בריצת 400 מטר בתוצאה של 51.5 שניות, אחרי מקסי לונג מארצות הברית (49.4 שניות) וביל הולנד מארצות הברית (49.6 שניות).

### מותו
ב-20 ביוני 1906 טבע שולץ למוות.

## שיאים אישיים
* ריצת 400 מטר: 51.5 שניות (1900)
* ריצת 200 מטר: 24.0 שניות (1899)

## קישורים חיצוניים

קטגוריה:אתלטים דנים
קטגוריה:זוכי מדליית ארד אולימפית: אתלטיקה
קטגוריה:אתלטים באולימפיאדת פריז (1900)
קטגוריה:דנים שנולדו ב-1879
קטגוריה:דנים שנפטרו ב-1906
יארל לונדקוויסט

**יארל פריטהויף לונדקוויסט** (בפינית: **Jarl Frithiof Lundqvist**; 15 באוגוסט 1896 - 23 בספטמבר 1965) היה גנרל פיני אשר שימש כמפקד חיל האוויר הפיני במהלך מלחמת העולם השנייה, וכראש ההגנה (מקביל לרמטכ"ל) של כוחות ההגנה של פינלנד בין השנים יולי 1945 ליוני 1946.

## ביוגרפיה
לונדקוויסט נולד ב-15 באוגוסט 1896 בהלסינקי שהייתה אז חלק מהאימפריה הרוסית. כמו צעירים פינים רבים, ב-1915 הוא נסע לגרמניה והתגייס לצבא הקיסרי במטרה לשחרר את ארצו מעול הכיבוש הרוסי. הוא עבר הכשרה כאיש ארטילריה ולחם בחזית המזרחית במלחמת העולם הראשונה. בתחילת 1918, הכריזה פינלנד על עצמאות, וכמעט מיד פרצה בה מלחמת אזרחים בין המשמר הלבן שנתמך בידי הגרמנים, למשמר האדום שנתמך בידי ברית המועצות. לונדקוויסט חזר לפינלנד והצטרף למשמר הלבן בדרגת לויטננט. הוא לחם בקרבות מלחמת האזרחים והשתתף בכיבוש ויפורי.

לאחר המלחמה מונה לונדקוויסט למפקד האקדמיה של צבא פינלנד, אולם כעבור זמן קצר הועבר לפקד על סוללת ארטילריה. ב-1921 הוא מונה למפקד בית הספר לתותחנים וכעבור שנה עבר לפקד על גדוד ארטילריה. לונדקוויסט חיבר את התקנון הרשמי של חיל התותחנים הפיני שנכנס לשימוש ב-1924. הוא שהה מספר שנים בצרפת שם למד בבתי ספר צבאיים. ב-1932 הוא חזר לפינלנד, הקים את חיל האוויר הפיני ומונה למפקדו הראשון. לונדקוויסט עמל לרכוש מפציצים עבור חיל האוויר, ובמקביל פיקח על ייסוד מפעל המטוסים הממלכתי של פינלנד. 

עם פרוץ מלחמת החורף היה חיל האוויר הפיני בנחיתות ניכרת מול חיל האוויר הסובייטי, ולא יכול היה לצאת למשימות הפצצה כנגד הצבא האדום. אי לכך, לונדקוויסט הורה לטייסיו להצטמצם לטיסות סיור ולקרבות אוויר. לאחר המלחמה הצליח לונדקוויסט להגדיל ולחזק את חיל האוויר בצורה משמעותית, במהלך מלחמת ההמשך כבר יכלו הפינים לצאת לגיחות התקפה כנגד הסובייטים, אולם ספגו אבידות כבדות. בת בריתה של פינלנד, גרמניה הנאצית, אמנם הבטיחה לחמש את חיל האוויר הפיני, אולם לא עמדה בהבטחתה, בין היתר בגלל יחסו העוין של לונדקוויסט עצמו לגרמנים. 

לאחר סיום המלחמה, ב-1 ביולי 1945, מונה לונדקוויסט למפקד העליון של הצבא הפיני. בתפקידו זה, הוא נקט מדיניות של התקרבות לברית המועצות, ואף ניסה לפטר 30 קצינים שהיו אנטי-סובייטים. אחד מהקצינים המיועדים לפיטורים היה גיבור המלחמה אארו פאיארי. ממשלת פינלנד סרבה לאשר את פיטוריהם של הקצינים, וב-3 ביוני 1946 נאלץ לונדקוויסט עצמו להתפטר.

לאחר פרישתו חי בהלסינקי עד מותו ב-23 בספטמבר 1965.

## קישורים חיצוניים

* יארל לונדקוויסט באתר חיל האוויר הפיני

קטגוריה:ראש ההגנה (פינלנד)
קטגוריה:גנרלים פינים
קטגוריה:אנשי צבא פינים במלחמת העולם השנייה
קטגוריה:אנשי צבא גרמנים במלחמת העולם הראשונה
קטגוריה:מעוטרי צלב הברזל
קטגוריה:מעוטרי מסדר הוורד הלבן של פינלנד
קטגוריה:מסדר האמבט: אבירים וגבירות מפקדים
קטגוריה:מפקדים במסדר האימפריה הבריטית
קטגוריה:מלחמת החורף: אישים
קטגוריה:ילידי 1896
קטגוריה:נפטרים ב-1965
מילטיאדיס גוסקוס

**מילטיאדיס גוסקוס** (ביוונית: **Μιλτιάδης Γκούσκος**;  1877 – 9 ביולי 1903) היה אתלט יווני, סגן האלוף האולימפי (אתונה 1896) בהדיפת כדור ברזל.

## ביוגרפיה
### 1896
#### סגן אלוף אולימפי
באולימפיאדת אתונה שנערכה בשנת 1896 באתונה שביוון זכה גוסקוס במדליית כסף בהדיפת כדור ברזל בתוצאה של 11.03 מטר, אחרי רוברט גארט מארצות הברית (11.22 מטר) ולפני גאורגיוס פאפאסידריס מיוון (10.36 מטר).

### מותו
ב-9 ביולי 1903 מת גוסקוס כתוצאה מהרעלת מזון.

## קישורים חיצוניים

קטגוריה:הודפי כדור ברזל
קטגוריה:זוכי מדליית כסף אולימפית: אתלטיקה
קטגוריה:אתלטים באולימפיאדת אתונה (1896)
קטגוריה:יוונים שנולדו ב-1877
קטגוריה:יוונים שנפטרו ב-1903
התעתיק מעברית ללועזית

**כללי התעתיק מעברית לאותיות לטיניות** הם מערכת להעברת מילים מהאל"ף־בי"ת העברי לאל"ף־בי"ת הלטיני. כלומר התעתיק אינו לאנגלית אלא לאותיות לטיניות, בלי קשר לשפה מסוימת שנכתבת באותיות לטיניות. ואולם האנגלית השפיעה על החלטות האקדמיה ללשון העברית (לדוגמה תעתיקהּ של האות שי"ן).

כבר בוועד הלשון בשנת 1955 החל הדיון על כללי התעתיק העברי, והוא נסתיים ב־1956. בשנת 1966 החלה האקדמיה ללשון העברית לדון שנית בכללי התעתיק, ובשנת 2000 קבעה כללים חדשים. הדיון השלישי והאחרון החל ב־2006 והסתכם ב־2011.

עיקר השימוש בכללים אלו הוא בשלטי רחובות, בתחנות האוטובוס ובתחנות הרכבת.

## אין מטרת התעתיק החלפת כתיבים מושרשים
השפה העברית היא שפה עתיקה, לכן השתרשו בה כתיבים בחלוף השנים, לדוגמה Haifa ו־Jerusalem ואף Israel. את הכתיבים המושרשים הללו לא נוקיע, אלא נוסיף לכותבם כבעבר.

דוגמאות נוספות לכתיבים מושרשים: Jacob, Daniel, Michael, Hallelujah, Shoah, Aliyah. מובן שאין מניעה לתעתק מילים כלליות (כגון 'עלייה' ו'הללויה', שאינן שמות פרטיים אלא מילים עבריות של ממש) לפי כללי התעתיק – Aliya, Sho'a, Hal'luyah. אין מניעה לתעתק גם שמות לפי כללי התעתיק, אך זה מקובל פחות ובדרך כלל משתמשים בכתיב המושרש (Jacob ולא Ya'akov למשל).

## שני סוגי תעתיק
האקדמיה ללשון קבעה שני סוגים של תעתיק: תעתיק פשוט ותעתיק מדויק.

התעתיק הפשוט נועד לשימוש יום־יומי, כגון תעתוק שלטים ושמות. התעתיק המדויק נועד לשימוש מדעי לצורכי מחקר ולמפות מדויקות.

התעתיק המדויק הוא אך הרחבה של התעתיק הפשוט, כלומר נעשו בו שינויים מזעריים (=מתן סימן ייחודי לכל אות עברית).

## הכללים
### כללי התעתיק הפשוט

#### הערות לתעתיק הפשוט
* דגש חזק יסומן על ידי הכפלת אות, אלא אם כן האות הדגושה היא דו־אות
* יו"ד דגושה אחרי תנועת i לא תוכפל רק בתעתיק הפשוט: Tsiyon (צִיּוֹן)
* כל מילה צריכה להתחיל באות רישית
* אין מכפילים את האות הראשונה במילה אחרי אותיות השימוש מש"ה. הדגש החזק מסומן על ידי אות רישית: HaYeled (הַיֶּלֶד)
* גם אחרי אותיות וכל"ב תהיה אות גדולה, אף שלא תמיד יש שם דגש: VeYeled (וְיֶלֶד)
* כאשר יש רצף אותיות שעלול להתפרש כדו־אות, יש להטיל גרש מפריד: Yits'har (יִצְהָר), Hal'luyah (הַלְלוּיָהּ)
* אם כלתה נפשנו לסמן את הטעם, נשתמש בסימן הטעמה ראשית (acute accent) : Á á, É é, Í í, Ó ó, Ú ú
* האותיות אל"ף ועי"ן תתועתקנה כאשר הן עיצוריות (כלומר שומעים אותן) ולא בתחילת מילה או בסופה: Aharon (אַהֲרֹן), Gilboa (גִּלְבּוֹעַ).

### תעתיק סימני הניקוד

#### הערות
* שווא נע הגוי הוא שווא נע שרוב הדוברים מבטאים אותו. לדוגמה במילה **רְחוֹב** השווא הנע הגוי, לכן נתעתק **Reẖov**. לעומת זאת את השם העיר **בְּנֵי בְּרַק** נתעתק **Bne Brak** ולא *Bene Berak* כיוון שהשוואים הנעים הללו אינם נהגים בפי הציבור הרחב
* בתעתיק המדויק ניתן לתעתק כל שווא נע על ידי e.

### התעתיק המדויק

#### הערות לתעתיק המדויק
* כל אל"ף (שאינה אם קריאה כמו במילה **הוּא**) מתועתקת – ’Aharon
* כל עי"ן מתועתקת – Gilboa‘ – שימו לב שהגרש שמסמן את העי"ן מסומן אחרי ה־a בגלל הפתח הגנובה
* יו"ד דגושה אחרי תנועת i תוכפל: Ṣiyyon
* אפשר לתעתק את השי"ן השמאלית כ־S s
* לא נסמן דגש חזק על ידי אות רישית אלא על ידי הכפלת אות: Hayyeled. הואיל ואחרי ו' החיבור אין דגש, יש לתעתק Veyeled.

## ראו גם
* ליטון של עברית ("לטיניזציה", "רומאניזציה") – שיטת תעתיק מילים עבריות לאותיות לטיניות

## הערות שוליים

קטגוריה:בלשנות
קטגוריה:עברית
קטגוריה:לטינית
מגדה רונה

**מגדה רונה**, (במקור **רוטנשטיין**, בשם נישואיה **פאלאשובסקי**, בהונגרית: **Róna Magda**; בודפשט, 21 במאי 1902 – בודפשט, 9 בפברואר 1989) הייתה רקדנית, כוריאוגרפית, במאית תיאטרון, אמנית תנועה, אמה של במאית הקולנוע והתסריטאית מריאן סמש.

## קורות חייו
מגדה רוטנשטיין נולדה במשפחה יהודית כבתם של זיגפריד רונה (רוטנשטיין), סוכן מנייות ונאמן בנק ושל מרגיט ינוביץ (1881–1975). היא השלימה את לימודיה בעיר הולדתה ולמדה צורפות אצל פרנץ קיש. במקביל השלימה את לימודי אמנויות התנועה בבית הספר של אליס מדג'אר, שם קיבלה תעודה ב-1925. עד מהרה החלה ללמד שם ולאחר מותה של אליס מדג'אר, עמדה בראש מכון מדג'אר עד 1939. כמבצעת וכוריאוגרפית - לפעמים בשם מגדה מריה - היא נקשרה לתנועות תיאטרון האוונגרד מהמחצית השנייה של שנות ה-20. מגדה הייתה היוזמת הסגנון הסוריאליסטי עם הריקודים הדרמטיים שלה. בזמן השואה היא ובתה התחבאו עם מסמכים מזויפים וכך הצליחו להתחמק מגירוש למחנות ההשמדה, אך בעלה הראשון נלקח למחנות שרות העבודה (עבודת כפייה לגברים יהודים עבור הצבא ההונגרי), ממנה לא חזר. לאחר מלחמת העולם השנייה, היא נישאה שנית, לבן זוגה היוצר לשעבר, אדן פאלאשובסקי, שבניסויים התיאטרליים שלו השתתפה. בשנים 1945–1946, יחד עם פאלאשובשקי, הייתה המנהלת האמנותית של תיאטרון על שם אימרה מדאץ' ולאחר מכן של "תיאטרון העובדים". יצירותיה האקספרסיביות בסגנון קאמרי, כמו גם הדרמות התנועתיות בקנה מידה גדול, היוו מאפיין מיוחד ופורץ דרך בחיי המחול המודרני ההונגרי.

## תפקידיה העיקריים, כוריאוגרפיות, סולואים (מבחר)
* בימיני (1928)
* גותיקה (1930)
* פרומתאוס (אליס מדג'אר - מגדה רונה: כאבי הבריאה)
* אסירי זה של זה ; קירות (אליס מדג'אר: אזיקים)
* בתו של איירוס (אדן פאלאשובסקי - מגדה רונה)
* בחור-ברנש (הברנש והנווד בהיפוקרטיה)

## חייה הפרטיים
בעלה הראשון היה פאל מגזינר (1898–1945), בעל מפעל תריסים - שנודע בכתיבת מדריכי טיולים ובעבודותיו שמטרתן הייתה להפוך את הסקי לפופולרי. הוא ניספה בשואה. שניהם היו חברים במחלקת סקי וטיפוס הרים של אגודת הקרפטים ההונגרית. מגדה נחשבה לאחת הגולשות והמטפסות הטובות ביותר בהונגריה. יחד עם בעלה ערכה סיורי ענק בטטרה, טירול, שווייץ, איטליה וגרמניה. הם היו מחברי הספר המקצועי "סקי זה לא כישוף".

## לקריאה נוספת
* לקסיקון של נשים הונגריות. ערכה, הקדמה וסופקה על ידי מרגיט בוזאי. בודפשט, 1931. סטפנום סט. VI, 1066 h.
* לקסיקון ביוגרפי הונגרי . עורך ראשי. אגנס הלחם. בודפשט, הוצאה לאור אקדמית, 1994.
* לקסיקון אמנויות התיאטרון ההונגרי . עורך ראשי. גיורגי סקלי. בודפשט, הוצאה לאור אקדמית, 1994.
* magazinetree.com

## קישורים חיצוניים
* 
* מגדה רונה-רקדנית. מבט מהצד
* מגדה רונה בתנועה-1928
* מגדה רונה באתר ההונגרי "למען נשים"
* ספרה ביחד עם בעלה "סקי זה לר מעשה כישוף"

## הערות שוליים

קטגוריה:יהודיות הונגריות
קטגוריה:ניצולות השואה: הונגריה
קטגוריה:כוריאוגרפיות יהודיות
קטגוריה:בודפשט: אישים
קטגוריה:ניצולי השואה: הונגריה
קטגוריה:יהדות בודפשט
קטגוריה:רקדניות יהודיות
קטגוריה:הונגריות שנולדו ב-1902
קטגוריה:הונגרים שנולדו ב-1902
קטגוריה:הונגרים שנפטרו ב-1989
קטגוריה:נפטרות ב-1989
איצי וולדנר

**יצחק (איצי) ווֹלְדְנֶר** (באנגלית: **Yitzy Waldner**) הוא זמר, מלחין, פזמונאי ומפיק מוזיקלי חרדי אמריקאי, אחד מגדולי היוצרים בסוגת המוזיקה החסידית והמוזיקה היהודית מקורית. הלחין מאות שירים עבור זמרים רבים, חלקם הפכו ללהיטים.

עיקר פעילותו של וולדנר הוא בשיתוף הפעולה שלו עם הזמר המצליח יעקב שוואקי. וולדנר הפיק לשוואקי כמה מאלבומיו והלחין לו עשרות שירים, בהם ניתן למנות את הלהיטים "אשת חיל", "בואי בשלום", "מאמין בניסים", "מה מה מה", "מהרה", "עת רקוד", "תדליק את האש", "I Can Be", "Cry No More", "We Are a Miracle".

## ביוגרפיה
נולד וגדל בבורו פארק למשפחה של חסידי באבוב. בילדותו שימש במשך שלוש שנים כסולן מקהלת הילדים "עמודי שש" שפעלה בארצות הברית. בצעירותו למד בישיבת חסידות באבוב בבת ים.

## קריירה מוזיקלית
וולדנר התחיל את דרכו המוזיקלית כשהלחין שירים לאלבומיו הראשונים של הזמר שלומי דאקס, בהם "כאייל תערוג", "משה ובני ישראל", ו-"צמאה".

ב-2001, יצא אלבום הבכורה של הזמר יעקב שוואקי - "שמעתי", בו הלחין וולדנר שלושה שירים. שנתיים לאחר מכן הלחין שלושה שירים לאלבומו השני של שוואקי - "שוואקי 2". באלבום "ידיד", שהוציא שוואקי בשנת 2004, הלחין וולדנר שני שירים, וכן באלבום "לשם שמים" שיצא בשנת 2006. באלבום "ליבי במזרח" שיצא בשנת 2010, הלחין וולדנר ארבעה שירים, כמו גם באלבום "Cry No More" שיצא בשנת 2012, ובאלבום "קולות" שיצא בשנת 2014.

וולדנר היה המפיק המוזיקלי של האלבום "מאמין בניסים" של יעקב שוואקי שיצא במרץ 2016 והלחין בו תשעה שירים. במרץ 2016, יצא אלבום הבכורה של הזמר מרדכי שפירא, "כל הדרך", בו הלחין וולדנר את מרבית השירים. בינואר 2017 הוציא יעקב שוואקי אלבום מחרוזות בשם "היו זמנים", אותו וולדנר הפיק מוזיקלית. בספטמבר של אותה שנה יצא האלבום "מחר" של מרדכי שפירא אותו וולדנר הפיק מוזיקלית והלחין בו מספר שירים.

ביוני 2018 יצא האלבום "מוזיקה" של יעקב שוואקי, אותו וולדנר הפיק מוזיקלית לצד שוואקי, והלחין בו את רוב השירים. במאי 2019 יצא האלבום "מוכנים", אלבומו השני של הזמר אודי דוידי, אותו וולדנר הפיק מוזיקלית, והלחין בו כמה שירים. בשלהי 2019 יצא אלבום המחרוזות "היו זמנים 2" של יעקב שוואקי, אותו וולדנר הפיק.

ביוני 2021 יצא אלבומו ה-11 של יעקב שוואקי, לחיים, אותו וולדנר הפיק לצד שוואקי והלחין בו את רוב השירים. בנובמבר 2022 יצא האלבום "אני חי" של אודי דוידי, אותו וולדנר הפיק, וכן הלחין בו כמה שירים. במרץ 2023 יצא אלבום הבכורה של יששכר דרור, "יחד במלוכה", אותו וולדנר הפיק, וכן הלחין בו ארבעה שירים. באוגוסט 2025 יצא האלבום "בי גבינצ'ד" של בני פרידמן, בו הלחין וולדנר שני שירים, בהם את שיר הנושא, לצד הרשי ויינברגר.

### הוקרה
באוקטובר 2019 זכה וולדנר בתואר "מלחין העשור" במצעד העשור של המוזיקה החסידית שערך רדיו קול חי, ומספר שירים שהלחין זכו במיקומים שונים בקטגוריית "שיר העשור".

באפריל 2024 שנה נבחר על ידי מגזין "קול פליי" לאחד מ-50 המשפיעים על המוזיקה היהודית ב-60 שנות קיומה.

## משיריו

## חיים אישיים
וולדנר נשוי ומתגורר בלייקווד שבניו ג'רזי. אחיו שאולי הוא זמר חתונות.

## קישורים חיצוניים
*
*
*
*ישראל גולדמן, גילינו שהעולם צמא לסגנון חדש, מגזין **[[קול פליי]]**, גיליון 12 תמוז תשפ"א, עמ' 36 - 43

## הערות שוליים

קטגוריה:מלחיני מוזיקה יהודית
קטגוריה:מלחיני מוזיקה חסידית
קטגוריה:מלחינים אמריקאים במאה ה-21
קטגוריה:חסידי באבוב
קטגוריה:חרדים אמריקאים
קארלו הייסקנן

**קארלו אלכסנטרי הייסקנן** (בפינית: **Kaarlo Aleksanteri Heiskanen**; 28 באוקטובר 1894 – 12 ביוני 1963) היה גנרל פיני, מעוטר צלב מנרהיים, אשר שימש כראש ההגנה (מקביל לרמטכ"ל) של כוחות ההגנה של פינלנד בין 1953–1959.

## ביוגרפיה
הייסקנן נולד ב-22 בנובמבר 1889, ביורוינן שהייתה אז חלק מהאימפריה הרוסית. הוא סיים את לימודיו ב-1914 ורצה להיות יערן, אולם החליט, כמו צעירים פינים רבים, לעבור את הגבול לגרמניה ולהתגייס לצבא הקיסרי במטרה לשחרר את ארצו מהכיבוש הרוסי. הוא לחם בקרבות החזית המזרחית במלחמת העולם הראשונה. לאחר המלחמה הכריזה פינלנד על עצמאות, וכמעט מיד פרצה בה מלחמת אזרחים בין המשמר הלבן שנתמך בידי הגרמנים, למשמר האדום שנתמך בידי ברית המועצות. הייסקנן התגייס למשמר הלבן ולחם במלחמה בהצטיינות. לאחר המלחמה התקדם בסולם הדרגות, ובמאי 1925 הועלה לדרגת מאיור. הוא שרת כקצין במטה הכללי ולאחר מכן כמפקד גדוד רוכבי אופניים. ב-1938 הוא הועלה לדרגת אוברסט ומונה למפקד רגימנט טמפרה.

עם פרוץ מלחמת החורף, היה הרגימנט של הייסקנן חלק מהדיוויזיה ה-3, ויחד עמה הוא לחם בקרבות סביב הכפר סומה, ובהמשך בהגנה על העיר ויפורי. בתחילת מלחמת ההמשך הוא מונה למפקד המחוז הצבאי מרכז פינלנד. בהמשך המלחמה הפכו יחידות הצבא של המחוז לדיוויזיה ה-11, והייסקנן מונה כמפקדה. הייסקנן ואנשיו פלשו לחלק הרוסי של חבל קרליה, והשתתפו בכיבוש פטרוזבודסק. על חלקו במערכה זו, הוא עוטר בצלב מנרהיים. עם זאת, לקראת סוף המלחמה הוכפש שמו כאשר התגלה שיד ימינו, אוברסט אלפו מרטינן, מעל ברכוש הצבא ונמלט לשוודיה. הייסקנן נחשד בשיתוף פעולה עם מרטינן והוחזק במעצר במשך 13 חודשים. הוא שוחרר מחוסר ראיות.

בינואר 1949 הוא מונה למפקד הדיוויזיה ה-2. ב-4 ביוני 1959 הוא הועלה לדרגת גנרל-לויטננט. ב-31 במאי 1953 הוא מונה לראש ההגנה (מקביל לרמטכ"ל), וכיהן בתפקיד עד 29 באוקטובר 1959.

לאחר פרישתו, התגורר הייסקנן בהמנלינה. ב-12 ביוני 1963 הוא התאבד באמצעות ירייה באקדחו לאחר שנודע לו כי הוא חולה בסרטן לבלב חשוך מרפא.

## קישורים חיצוניים

* קארלו הייסקנן באתר הגנרלים של מלחמת העולם השנייה

קטגוריה:ראש ההגנה (פינלנד)
קטגוריה:גנרלים פינים
קטגוריה:אנשי צבא פינים במלחמת העולם השנייה
קטגוריה:מתאבדים: אנשי צבא
קטגוריה:אנשי צבא גרמנים במלחמת העולם הראשונה
קטגוריה:מעוטרי צלב הברזל
קטגוריה:מלחמת החורף: אישים
קטגוריה:מעוטרי מסדר הוורד הלבן של פינלנד
קטגוריה:ילידי 1894
קטגוריה:נפטרים ב-1963
שרה אנג'לינה אקלנד

**שרה אנג'לינה אקלנד** (באנגלית: **Sarah Angelina Acland**;  26 ביוני 1849 – 2 בדצמבר 1930) הייתה צלמת חובבת אנגלייה, הידועה בתמונות הפורטרטים שלה וכחלוצת הצילום בצבע. היא הפיצה את הצילום הצבעוני "כתהליך לחובבן הנוסע", בזכות התמונות שצילמה בשני ביקורים בגיברלטר ב-1903 וב-1904.

## ביוגרפיה
שרה אקלנד הייתה בתם של סר הנרי וונטוורת' אקלנד (1815–1900), פרופסור לרפואה באוניברסיטת אוקספורד, ושרה אקלנד (לבית קוטון, 1815–1878), שעל שמה נקרא  באוקספורד. היא גרה עם הוריה ב 40–41 במרכז אוקספורד.

בילדותה, שרה אקלנד צולמה על ידי צ'ארלס לוטווידג' דודג'סון (הידוע גם בשם לואיס קרול) עם חברתה אינה לידל, אחותה של אליס לידל. מבקר האמנות ג'ון ראסקין לימד אותה אמנות והיא גם הכירה מספר אמנים מהפרה-רפאליטים, וגם סייעה לדנטה גבריאל רוזטי כשצייר ציורי קיר באוקספורד.
ממוזער|356x356 פיקסלים|המשרתים של משפחת אקלנד, 1897
בגיל 19, אקלנד הכירה והושפעה מהצלמת ג'וליה מרגרט קמרון. אקלנד צילמה פורטרטים ונופים. לדוגמה, היא צילמה צילום דיוקן של ראש הממשלה ויליאם גלאדסטון במהלך ביקורו באוקספורד. עם מות אמה בשנת 1878 הפכה שרה לעוזרת הבית של אביה בבית המשפחה ברחוב ברוד עד למותו בשנת 1900.

אקלנד החלה להתנסות בצילום צבעוני בשנת 1899. עבודתה המוקדמת ביותר הושגה באמצעות תהליכי הצבע שבהם צולמו שלושה תצלומים נפרדים באמצעות מסננים אדומים, ירוקים וכחולים. בשנת 1903 ביקרה אקלנד את אחיה אדמירל  בביתו בגיברלטר. אקלנד צילמה צילומים בכף אירופה המשקיפה מאירופה לאפריקה, תמונות של צמחייה במעונו של האדמירל, את הצוק, ואת הסופר וחוקר הצפרות קולונל  בשנת 1904, היא הציגה בתערוכה השנתית של  (RPS) של בריטניה הגדולה 33 הדפסים בשלושה צבעים תחת הכותרת גיברלטר.

מאוחר יותר השתמשה אקלנד בתהליך ה של האחים לומייר, שהוצג ב-1907. בחייה המאוחרים לאחר מות אביה, עד מותה ב-1930, התגוררה שרה אקלנד ב, , וצילמה שם תמונות צבעוניות רבות. היא גם ביקרה וצילמה בהרחבה באי מדיירה שבאוקיינוס האטלנטי.
ממוזער|362x362 פיקסלים|פרחים טרופיים באי מדירה, 1910
שרה אקלנד נבחרה לחברה באגודה המלכותית לצילום בדצמבר 1900. היא הפכה לעמיתת החברה המלכותית לצילום בשנת 1905  (RSA).

היא מעולם לא נישאה, ובשנת 1901, שנה לאחר מות אביה, היא עברה לבית קלבדון, באוקספורד, שם נפטרה ב-1930. לוח כחול הוקדש לזכרה על הבית ב-24 ביולי 2016.

אוסף התצלומים של אקלנד נמצא ב. בספריית בודליאן באוקספורד יש קטלוגים של אלבומי התמונות שלה ועיתונים (יחד עם אלה של אביה הנרי אקלנד), המתוארכים לסוף המאה ה-19.

## קישורים חיצוניים

## הערות שוליים

קטגוריה:צלמים אנגלים
קטגוריה:ילידות 1849
קטגוריה:בריטים שנולדו ב-1849
קטגוריה:נפטרות ב-1930
קטגוריה:בריטים שנפטרו ב-1930
איל דודסון

**איל דודסון** (נולד ב-1965) הוא היסטוריון ישראלי, מרצה בכיר בחוג ללימודי ארץ ישראל במכללה האקדמית הרצוג ובמכללת אורות ישראל, בה עמד בראש ההתמחות ללימודי ארץ ישראל. דודסון הוא גם מורה דרך ועוסק בהכשרת מורי דרך, ובעברו עסק בחינוך פורמלי ובלתי פורמלי. הוא חיבר וערך מדריכי טיולים, וכתב מאמרים אקדמיים ופופולריים רבים על אתרים, מסורות ואירועים בתולדות ארץ ישראל וירושלים. הוא עוסק בייעוץ, בהנחיה ובכתיבת תכנים בתחומי התמחותו למוסדות שונים ולמשרדי ממשלה.

## ביוגרפיה
דודסון נולד ב-1965 ברמת גן, ליהודה וורדה דודסון. משפחתו היא ציונית-דתית, וב-1977 היא נמנתה עם מייסדי אלקנה והייתה מראשוני המתיישבים בשומרון. דודסון למד במדרשית נעם ושירת כלוחם חי"ר בצה"ל במסגרת ישיבת ההסדר אור עציון. בשנים 1985–1989 פעל במגוון תפקידים בתנועת בני עקיבא, בהם ראש מחלקת ההדרכה הארצית. עד 2010 עסק בהוראה במוסדות תיכוניים דתיים. מאז 1998 הוא מרצה במוסדות להשכלה גבוהה, חוקר וחבר בוועדות כנסים אקדמיים מקומיים ובינלאומיים. בשנים 2018–2019 ייסד ועמד בראש ראש מינהלת מורשת ישראל בהר הבית, של משרד התרבות והספורט ומשרד ירושלים ומורשת.

דודסון נשוי מאז 1991 לנוגה, ולהם 6 ילדים.

## תחומי מחקריו
עבודת הדוקטורט של דודסון היא בנושא "חכמי צפת בין השנים 1540–1615, מעמדם הדתי והחברתי", נכתבה בהנחיית פרופ' יוסף הקר בחוג להיסטוריה של עם ישראל באוניברסיטה העברית בירושלים, והושלמה ב-2010. הוא מתמחה בתולדות היהודים באימפריה העות'מאנית, ובתולדות ארץ ישראל בתקופה העות'מאנית. הוא מתמחה גם בתולדות ירושלים ואתריה.

## ספריו
* **דתיור**: מדריך תיירות נופש ופנאי, ירושלים תשס"א
* **ירושלים מכל מקום** – מדריך למטייל בירושלים, בהוצאת יומרה, אלקנה תשס"ג
* **מראות ארץ הקודש 1906**, בהוצאת יד יצחק בן-צבי, ירושלים תשס"ו
* **בנתיבות השפלה והרי ירושלים**: לסייר עם המקורות, בהוצאת יד יצחק בן צבי, ירושלים תשס"ח;
* **בשביל ירושלים**: מדריך למטייל באתרי ירושלים הקדומה, בהוצאת מכון מגלי"ם, ירושלים תשס"ט
* **הרובע היהודי וכל נתיבותיו** – סיורים בעקבות 750 שנות ההתיישבות היהודית בעיר העתיקה של ירושלים, בהוצאת יד יצחק בן צבי והחברה לשיקום ולפיתוח הרובע היהודי, ירושלים תשע"ז
* **פרשה ירושלמית** – עיונים בירושלים בפרשות השבוע, בהוצאת ראשית ירושלים, ירושלים. תשפ"ב

## קישורים חיצוניים

* 

* ניוזלטר – "ירושלים מכל מקום"
* פרופיל אקדמי של איל דודסון, באתר המכללה האקדמית הרצוג
* 
;חיבורים מקוונים

* Sanctuary of the King - 13 tours of Jerusalem, Kindle Edition 


קטגוריה:היסטוריונים ישראלים
קטגוריה:אלקנה: אישים
קטגוריה:סגל מכללת הרצוג
קטגוריה:בוגרי ישיבת ההסדר אור עציון
קטגוריה:בוגרי מדרשית נעם
קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים שנולדו ב-1965